ໄຂກອງປະຊຸມສະໄໝສາມັນ ເທື່ອທີ 10 ສະພາແຫ່ງຊາດ ຫວຽດນາມ ຊຸດທີ 13
(ທ່ານປະທານສະພາແຫ່ງຊາດ ຫງວຽນຊິງຮຸ່ງ
ກ່າວຄຳເຫັນໄຂກອງປະຊຸມ)
ກອງປະຊຸມສະໄໝສາມັນເທື່ອທີ 10 ສະພາແຫ່ງຊາດຫວຽດນາມ ຊຸດທີ 13 ຖືກໄຂຂຶ້ນໃນຕອນເຊົ້າວັນທີ 20/10 ຢ່າງສົມກຽດ, ຢູ່ຮ່າໂນ້ຍ, ດ້ວຍການເຂົ້າຮ່ວມຂອງທ່ານເລຂາທິການໃຫຍ່ຄະນະບໍລິຫານງານສູນກາງພັກກອມມູນິດຫວຽດນາມ ຫງວຽນຟຸຈ້ອງ, ທ່ານປະທານປະເທດ ເຈືອງເຕີນຊາງ, ທ່ານປະທານສະພາແຫ່ງຊາດ ຫງວຽນຊິງຮຸ່ງ, ທ່ານນາຍົກລັດຖະມົນຕີ ຫງວຽນເຕີນຢຸງ ແລະ ບັນດາການນຳພັກ, ລັດ, ສະພາແຫ່ງຊາດ, ລັດຖະບານ, ຄະນະກຳມະການສູນກາງແນວໂຮມປະເທດຊາດຫວຽດນາມ… ກ່າວຄຳເຫັນໄຂກອງປະຊຸມ, ທ່ານປະທານສະພາແຫ່ງຊາດ ຫງວຽນຊິງຮຸ່ງ ເນັ້ນໜັກວ່າ, ກອງປະຊຸມຄັ້ງນີ້ມີວຽກງານຫຼາຍຢ່າງທີ່ຈະຕ້ອງເຮັດ ແລະ ມີຫຼາຍເນື້ອໃນສຳຄັນ, ແມ່ນກອງປະຊຸມທ້າຍປີ, ສະນັ້ນວຽກງານສ້າງກົດໝາຍ ໄດ້ຮັບການກຳນົດເປັນເນື້ອໃນສຳຄັນຈຸດສຸມຂອງກອງປະຊຸມ. ທ່ານປະທານສະພາແຫ່ງຊາດ ຫງວຽນຊິງຮຸ່ງ ໃຫ້ຮູ້ວ່າ.
“ສະພາແຫ່ງຊາດຈະພິຈາລະນາ, ຮັບຮອງເອົາຮ່າງກົດໝາຍ 18 ສະບັບ, ບັນດາມະຕິ; ໃຫ້ຄຳເຫັນໃສ່ຮ່າງກົດໝາຍຕ່າງໆ 8 ສະບັບ. ດ້ວຍຈິດໃຈເຄົາລົບກົດໝາຍ, ສະພາແຫ່ງຊາດ ຈະສະຫງວນເວລາສ່ວນຫຼາຍເພື່ອປຶກສາຫາລື, ພິຈສລະນາ, ຮັບຮອງເອົາບັນດາຮ່າງກົດໝາຍ, ປະມວນກົດໝາຍ ເພື່ອແນໃສ່ສືບຕໍ່ປັບປຸງລະບົບເອກະສານດ້ານກົດໝາຍກ່ຽວກັບຍຸຕິທຳ, ປົກປ້ອງຄວາມຍຸຕິທຳ, ປົກປ້ອງສິດທິມະນຸດ, ສິດພົນລະເມືອງ, ສ້າງກົນໄກການຕະຫຼາດໃຫ້ສົມບູນແບບ, ປັບປຸງການປ້ອງກັນຊາດ, ປ້ອງກັນຄວາມສະຫງົບ, ຄວາມເປັນລະບຽບຮຽບຮ້ອຍທາງສັງຄົມ, ການຈັດຕັ້ງ ແລະ ການເຄື່ອນໄຫວຕ່າງໆຂອງສະພາແຫ່ງຊາດ ຕາມຈິດໃຈຂອງລັດຖະທຳມະນູນ”.
ທີ່ກອງປະຊຸມຄັ້ງນີ້, ສະພາແຫ່ງຊາດກໍພິຈາລະນາບັນດາບົດລາຍງານກ່ຽວກັບໝາກຜົນແຫ່ງການປະຕິບັດໜ້າທີ່ພັດທະນາເສດຖະກິດສັງຄົມ ແລະ ງົບປະມານແຫ່ງລັດປີ 2015, ແຜນການພັດທະນາເສດຖະກິດສັງຄົມ, ແຜນງົບປະມານແຫ່ງລັດ, ວິທີຈັດແບ່ງງົບປະມານສູນກາງປີ 2016 ແລະ ປະກາດໃຊ້ມະຕິຂອງສະພາແຫ່ງຊາດ ກ່ຽວກັບບັນດາເນື້ອໃນດັ່ງກ່າວ, ພ້ອມທັງພິຈາລະນາ, ປະກອບຄຳເຫັນກ່ຽວກັບບັນດາບົດລາຍງານຂອງລັດຖະບານ ກ່ຽວກັບໝາກຜົນແຫ່ງການປະຕິບັດແຜນການພັດທະນາເສດຖະກິດສັງຄົມໄລຍະ 5 ປີ 2011 – 2015… ສະພາແຫ່ງຊາດກໍຕົກລົງວັນເລືອກຕັ້ງສະມາຊິກສະພາແຫ່ງຊາດຊຸດທີ 14 ແລະ ສະພາປະຊາຊົນທຸກຂັ້ນ 2016 – 2021; ສ້າງຕັ້ງສະພາເລືອກຕັ້ງແຫ່ງຊາດ, ເລືອກຕັ້ງປະທານສະພາເລືອກຕັ້ງແຫ່ງຊາດ… ສະພາແຫ່ງຊາດຈະປຶກສາຫລື, ປະກອບຄຳເຫັນໃສ່ຮ່າງເອກະສານສະບັບຕ່າງໆ ເພື່ອຍື່ນສະເໜີຕໍ່ກອງປະຊຸມໃຫຍ່ຜູ້ແທນທົ່ວປະເທດຄັ້ງທີ 12 ຂອງພັກ ແລະ ພິຈາລະນາ, ຕົກລົງບາງບັນຫາສຳຄັນອ່ືນໆອີກ.
ກໍທີ່ວາລະໄຂກອງປະຊຸມ, ທ່ານນາຍົກລັດຖະມົນຕີ ຫງວຽນເຕີນຢຸງ ໄດ້ສະເໜີບົດລາຍງານຂອງລັດຖະບານກ່ຽວກັບ “ສະພາບເສດຖະກິດ - ສັງຄົມປີ 2015 ແລະ ຄາດຄະເນແຜນການພັດທະນາເສດຖະກິດສັງຄົມປີ 2016”.
(ແຫຼ່ງຄັດຈາກ VOV)